Na temelju članka 48. Zakona o lokalnoj i područnoj (regionalnoj) samoupravi (Narodne novine, br. 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 i 123/17), Zakona o financijskom poslovanju i računovodstvu neprofitnih organizacija (Narodne novine, br. 121/14), sukladno odredbama Zakona o udrugama (Narodne novine, br. 74/14 i 70/17) i Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine, br. 26/15), te članku 49. Statuta Grada Makarske (Glasnik Grada Makarske, br. 8/18 i 14/18), gradonačelnik Grada Makarske, dana 10. prosinca 2018. godine, donosi

**PRAVILNIK**

**O FINANCIRANJU**

**PROGRAMA/PROJEKATA/MANIFESTACIJA**

**OD INTERESA ZA OPĆE DOBRO IZ PRORAČUNA GRADA MAKARSKE**

# I. OPĆE ODREDBE

Članak 1.

(1) Ovim se Pravilnikom utvrđuju kriteriji, mjerila i postupci za dodjelu i korištenje sredstava proračuna Grada Makarske (u daljnjem tekstu: Grad) udrugama čije aktivnosti doprinose zadovoljenju javnih potreba i ispunjavanju ciljeva i prioriteta definiranih strateškim i planskim dokumentima Grada.

(2) Odredbe ovog Pravilnika koje se odnose na udruge, na odgovarajući se način primjenjuju i u odnosu na druge organizacije civilnog društva, kada su one, u skladu s uvjetima javnog natječaja ili poziva (u daljnjem teksta: natječaj) za financiranje programa/projekta/manifestacija prihvatljivi prijavitelji, odnosno partneri.

(3) Odredbe ovog Pravilnika ne odnose se na financiranje programa/projekta/manifestacija ustanova čiji je osnivač ili suosnivač Grad. Iznosi financiranja tih programa/projekta/manifestacija bit će definirani proračunom i program javnih potreba Grada.

Članak 2.

(1) Programi su kontinuirani procesi koji se u načelu izvode u dužem vremenskom razdoblju, najčešće tijekom cijele godine, kroz niz različitih aktivnosti čiji su struktura i trajanje fleksibilniji. Mogu biti jednogodišnji i višegodišnji, a Grad će natječajima i javnim pozivima poticati organizacije civilnog društva na izradu višegodišnjih programa u svrhu izgradnje kapaciteta i razvoja civilnoga društva u gradu.

(2) Projektom se smatra skup aktivnosti koje su usmjerene ostvarenju zacrtanih ciljeva čijim će se ostvarenjem odgovoriti na uočeni problem i ukloniti ga, vremenski su ograničeni i imaju definirane troškove i resurse.

(3) Jednodnevne i višednevne manifestacije su aktivnosti koje provode organizacije civilnog društva i neprofitne organizacije s ciljem davanja dodatne ponude na području grada i razvoja grada općenito. Mogu biti sportske, kulturne, zabavne, socijalne, humanitarne, gastronomske i druge.

(4) Građanske inicijative predstavljaju skup aktivnosti koje s ciljem rješavanja uočenog problema na dijelu ili cijelom području grada Makarske osmisli i provodi dio građana okupljenih u mjesni odbor, udrugu, školu i sl., u pravilu su komunalnog ili humanitarnog karaktera, a cilj im je podizanje razine kvalitete življenja u zajednici kroz poticanje aktivnog građanstva i korištenje lokalnih potencijala.

# II. PREDUVJETI ZA FINACIRANJE KOJE OSIGURAVA GRAD

*Definiranje prioritetnih područja financiranja*

Članak 3.

Ako posebnim propisom nije drugačije određeno, odredbe Pravilnika primjenjuju se kada se udrugama odobravaju financijska sredstva iz proračuna Grada za:

* provedbu programa i projekata kojima se ispunjavaju ciljevi i prioriteti definirani strateškim i planskim dokumentima
* provedbu programa javnih potreba utvrđenih posebnim zakonom
* obavljanje određene javne ovlasti na području grada Makarske povjerene posebnim zakonom
* pružanje socijalnih usluga na području grada Makarske na temelju posebnog propisa
* sufinanciranje obveznog doprinosa korisnika financiranja za provedbu programa/projekta/manifestacija ugovorenih iz fondova Europske unije i inozemnih javnih izvora za udruge s područja grada Makarske
* podršku institucionalnom i organizacijskom razvoju udruga s područja grada Makarske
* donacije
* druge oblike i namjene dodjele financijskih sredstava iz proračuna Grada.

Članak 4.

Grad će, u postupku donošenja proračuna, prije raspisivanja natječaja za dodjelu financijskih sredstava udrugama, utvrditi prioritete financiranja koji moraju biti usmjereni postizanju ciljeva definiranih strateškim i razvojnim dokumentima Grada te će, u okviru svojih mogućnosti, u proračunu osigurati financijska sredstva za njihovo financiranje, a sve u skladu s odredbama zakona, Uredbe i ovog Pravilnika.

*Okvir za dodjelu financijskih sredstava i kapaciteti za provedbu natječaja*

Članak 5.

Imajući u vidu iznos financijskih sredstava planiran u proračunu namijenjen za zadovoljenje dijela javnih potreba kroz dodjelu putem natječaja, Grad će unaprijed planirati financijski okvir dodjele financijskih sredstava udrugama po objavljenom natječaju, koji obuhvaća:

* ukupan iznos raspoloživih sredstava
* iznos planiran za pojedina programska područja (djelatnosti), ako će se natječaji raspisivati za više programskih područja
* najniži i najviši iznos pojedinačnih ugovora o dodjeli financijskih sredstava i
* očekivani broj programa/projekata/manifestacija za koje će se s udrugama ugovoriti provedba u okviru pojedinog natječaja.

Članak 6.

Grad će, prije objave natječaja izraditi obrasce natječajne dokumentacije, na temelju kojih će udruge prijavljivati svoje programe/projekte/manifestacije.

Članak 7.

Grad će pri financiranju programa/projekta/manifestacija primjenjivati osnovne standarde planiranja i provedbe financiranja, odnosno praćenja i vrednovanja financiranja i izvještavanja, definirane Uredbom.

# III. MJERILA ZA FINANCIRANJE

Članak 8.

Grad će dodjeljivati sredstva za financiranje programa/projekta/manifestacija udrugama, potencijalnim korisnicima (u daljnjem tekstu: Korisnici) uz uvjet da:

* su upisani u odgovarajući registar
* su registrirani kao udruge, zaklade, ustanove ili druge pravne osobe čija temeljna svrha nije stjecanje dobiti (organizacije civilnoga društva)
* su se svojim statutom opredijelili za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonima RH
* program/projekt/manifestacija koji prijave na natječaj Grada bude ocijenjen kao značajan (kvalitetan, inovativan i koristan) za razvoj civilnoga društva i zadovoljenje javnih potreba grada Makarske definiranih razvojnim i strateškim dokumentima, odnosno uvjetima svakog pojedinog natječaja
* su uredno ispunili obveze iz svih prethodno sklopljenih ugovora o financiranju iz proračuna Grada i drugih javnih izvora;
* nemaju dugovanja s osnove plaćanja doprinosa za mirovinsko i zdravstveno osiguranje i plaćanje poreza te drugih davanja prema proračunu Republike Hrvatske i proračunu Grada;
* se protiv Korisnika, odnosno osobe ovlaštene za zastupanje i voditelja programa/projekta/manifestacije ne vodi kazneni postupak i nije pravomoćno osuđen za prekršaje ili kaznena djela definirana Uredbom
* općim aktom imaju uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima
* imaju utvrđen način javnog objavljivanja programskog i financijskog izvješća o radu za proteklu godinu (mrežne stranice udruge ili drugi prikladan način)
* imaju zadovoljavajuće organizacijske kapacitete i ljudske resurse za provedbu programa/projekta/manifestacije
* imaju uređen sustav prikupljanja članarina, te uredno predaju sva izvješća Gradu i drugim institucijama.

Članak 9.

Osim uvjeta iz prethodnog članka Pravilnika, Grad će natječajem propisati i dodatne uvjete koje trebaju ispunjavati udruge u svrhu ostvarivanja prednosti u financiranju, kao što su:

* primjena sustava osiguranja kvalitete djelovanja u neprofitnim organizacijama
* uključenost volonterskog rada, posebice mladih koji na taj način stječu znanja i vještine potrebne za uključivanje na tržište rada i aktivno sudjelovanje u demokratskome društvu
* umrežavanje i povezivanje sa srodnim udrugama, ostvarivanje međusektorskog partnerstva udruga s predstavnicima javnog i poslovnog sektora u svrhu jačanja potencijala za razvoj lokalne zajednice i dr.

Članak 10.

(1) Grad temeljem ovog Pravilnika neće financirati programe/projekte/manifestacije organizacija koji se financiraju po posebnim propisima, vjerskih i političkih organizacija, te organizacija civilnog društva koje ne zadovoljavaju uvjete propisane Pravilnikom, odnosno natječajem.

(2) Grad temeljem Pravlnika neće financirati aktivnosti udruga koje se sukladno Zakonu i drugim pozitivnim propisima smatraju gospodarskom djelatnošću udruga.

# IV. POSTUPCI FINANCIRANJA I UGOVARANJA

*Izrada i objava godišnjeg plana raspisivanja natječaja*

Članak 11.

(1) Grada će, u roku od 30 dana od stupanja na snagu proračuna za sljedeću kalendarsku godinu, izraditi i na mrežnim stranicama Grada objaviti godišnji plan raspisivanja natječaja i drugih programa za financiranje svih oblika programa/projekta/manifestacija od interesa za opće dobro koje provode udruge (u daljnjem tekstu: godišnji plan natječaja), kao najavu javnih natječaja i drugih programa financiranja programa/projekta/manifestacija, koje se planira provesti u tijeku jedne kalendarske godine.

(2) Godišnji plan natječaja sadrži podatke o davatelju financijskih sredstava, području, nazivu i planiranom vremenu objave natječaja, ukupnom iznosu raspoloživih sredstava, rasponu sredstava namijenjenih za financiranje pojedinog programa, projekta i manifestacije, očekivanom broju programa/projekta/manifestacija koji će se ugovoriti za financiranje i druge podatke.

*Javni natječaj*

Članak 12.

Financiranje programa/projekta/manifestacija u području: odgoja i obrazovanja, kulture, tehničke kulture, sporta, socijalne skrbi, zdravstva, razvoja, demokratizacije društva, mjesne samouprave, gospodarstva, provodi se putem natječaja, čime se osigurava transparentnost dodjele financijskih sredstava i omogućava dobivanje što je moguće većeg broja kvalificiranih prijava, odnosno odabir najkvalitetnijih programa i projekata te se šira javnost obavještava o prioritetnim područjima djelovanja.

Članak 13.

Natječaj, na temelju godišnjeg plana natječaja, raspisuje gradonačelnik Grada.

Članak 14.

Financijska sredstva iz proračuna Grada dodjeljuju se bez objavljivanja natječaja, odnosno izravno, samo u iznimnim slučajevima:

* kada nepredviđeni događaji obvezuju davatelja financijskih sredstava da u suradnji s udrugama žurno djeluje u rokovima u kojima nije moguće provesti standardnu natječajnu proceduru i problem je moguće riješiti samo izravnom dodjelom bespovratnih financijskih sredstava
* kada se financijska sredstva dodjeljuju udruzi ili skupini udruga koje imaju isključivu nadležnost u području djelovanja i/ili zemljopisnog područja za koje se financijska sredstva dodjeljuju, ili je udruga jedina organizacija operativno sposobna za rad na području djelovanja i/ili zemljopisnom području na kojem se financirane aktivnosti provode,
* kada se financijska sredstva dodjeljuju udruzi kojoj su zakonom, drugim propisom ili aktom dodijeljene određene javne ovlasti,
* kada se prema mišljenju Povjerenstva, u čijem radu sudjeluju predstavnici nadležnog upravnog odjela Grada, jednokratno dodjeljuju financijska sredstva do 5.000,00 kuna za aktivnosti koje iz opravdanih razloga nisu mogle biti planirane u godišnjem planu udruge, a ukupan iznos tako dodijeljenih sredstava iznosi najviše 5 % svih sredstava planiranih u proračunu za financiranje svih programa/projekta/manifestacija udruga.

Članak 15.

(1) U slučajevima kada se financijska sredstva dodjeljuju bez raspisivanja javnog natječaja, Grad i Korisnik sredstava dužni su sklopiti Ugovor o izravnoj dodjeli sredstava kojim će se definirati na koje će se konkretne aktivnosti sredstva proračuna Grada utrošiti, te se pridržavati osnovnih standarda financiranja vezanih uz planiranje financijskih sredstava, ugovaranje, praćenje financiranja, javno objavljivanje i izvještavanje.

(2) Sve odredbe ovog Pravilnika, Uredbe i drugih pozitivnih propisa se na odgovarajući način primjenjuju i u slučajevima kada se financijska sredstva proračuna Grada dodjeljuju bez raspisivanja javnog natječaja.

*Dokumentacija za provedbu natječaja*

Članak 16.

(1) Dokumentaciju za provedbu natječaja (u nastavku: natječajna dokumentacija), utvrđuje gradonačelnik Grada u okviru donošenja odluke o načinu raspodjele raspoloživih sredstava namijenjenih financiranju programa/projekata/manifestacija koje u određenom području provode udruge.

(2) Obvezna natječajna dokumentacija obuhvaća:

1. tekst natječaja
2. upute za prijavitelje
3. obrasce za prijavu programa/projekta/manifestacije:

3.1. obrazac opisa programa/projekta/manifestacije

3.2. obrazac proračuna programa ili projekta

1. popis priloga koji se prilažu prijavi
2. obrazac za ocjenu kvalitete/vrijednosti programa/projekta/manifestacije
3. obrazac izjave o nepostojanju dvostrukog financiranja
4. obrazac ugovora o financiranju programa/projekta/manifestacije
5. obrasce za izvještavanje:

8.1. obrazac opisnog izvještaja provedbe programa ili projekta

8.2. obrazac financijskog izvještaja provedbe programa ili projekta

(3) Kao prilog financijskom planu dostavljaju se dokumenti na osnovi kojih je isti utvrđen (ponude, izjave suradnika o cijeni koštanja njihovih usluga, procjene troškova i sl.).

Članak 17.

Ovisno o vrsti natječaja, natječajnu dokumentaciju mogu činiti i:

1. obrazac izjave o partnerstvu, kada je primjenjivo
2. obrazac životopisa voditelja programa/projekta/manifestacija
3. obrazac izjave o programima/projektima/manifestacijama udruge financiranim iz javnih izvora
4. obrazac izjave izvoditelja aktivnosti da je upoznat s programom/projektom/manifestacijom i svojim sudjelovanjem u provedbi, ako je primjenjivo.

Članak 18.

Za pripremu natječajne dokumentacije i praćenje provedbe natječaja zadužuju upravni odjeli Grada sukladno nadležnosti za prioritetna područja iz natječaja.

Članak 19.

(1) Sva natječajna dokumentacija po svome obliku i sadržaju mora biti u skladu s odredbama Uredbe i ovoga Pravilnika.

(2) Obrasci koji su sastavni dio natječajne dokumentacije se popunjavaju putem računala te šalju u papirnatom, a mogu i elektroničkom obliku.

(3) Prijava u papirnatom obliku sadržava obvezne obrasce vlastoručno potpisane od strane osobe ovlaštene za zastupanje i voditelja programa/projekta/manifestacija, te ovjerene službenim pečatom organizacije, sukladno zakonu.

(4) Dokumentacija za prijavu u papirnatom obliku šalje se preporučeno poštom, kurirom ili osobno (predaja u pisarnici Grada), uz napomenu (NATJEČAJ ZA POTPORE UDRUGAMA – NE OTVARAJ), dok se dokumentacija u elektroničkom obliku dostavlja na CD-u, DVD-u ili USB sticku, obvezno u prilogu dokumentacije u papirnatom obliku.

*Objava natječaja*

Članak 20.

Natječaj s cjelokupnom natječajnom dokumentacijom objavljuje se na mrežnim stranicama Grada i Ureda za udruge Vlade Republike Hrvatske, a obavijest o objavljenom natječaju može se objaviti i u dnevnim glasilima, na društvenim mrežama ili putem konferencije za novinare, kao i slanjem elektroničke pošte na odgovarajuće adrese.

*Rokovi za provedbu natječaja*

Članak 21.

(1) Natječaj ne smije biti će otvoren manje od 30 dana od datuma objave.

(2) Ocjenjivanje prijava, donošenja odluke o financiranju i vrijeme potpisivanja ugovora s udrugama čiji su programi/projekti/manifestacije prihvaćeni za financiranje mora biti dovršeno u roku od 90 dana, računajući od zadnjeg dana za dostavu prijava.

*Provjera ispunjavanja formalnih uvjeta natječaja*

Članak 22.

Po isteku roka za podnošenje prijava na natječaj Povjerenstvo za provjeru ispunjavanja propisanih (formalnih) uvjeta pristupit će postupku ocjene ispunjavanja propisanih (formalnih) uvjeta natječaja, a sukladno odredbama Uredbe i ovog Pravilnika.

Povjerenstvo za provjeru ispunjavanja propisanih (formalnih) uvjeta imenuje gradonačelnik, a ima najmanje 3 člana.

Članak 23.

U postupku provjere ispunjavanja formalnih uvjeta natječaja provjerava se:

* je li prijava dostavljena na pravi natječaj i u zadanom roku
* je li zatraženi iznos sredstava unutar financijskih pragova postavljenih u natječaju
* ako je primjenjivo, je li lokacija provedbe programa/projekta/manifestacije prihvatljiva
* ako je primjenjivo, jesu li prijavitelj i partner prihvatljivi, sukladno uputama za prijavitelje natječaja
* jesu li dostavljeni, potpisani i ovjereni svi obvezni obrasci
* jesu li ispunjeni drugi formalni uvjeti natječaja.

Članak 24.

Ocjena ispunjavanja propisanih (formalnih) uvjeta natječaja ne smije trajati duže od osam dana od dana isteka roka za podnošenje prijava na natječaj, nakon čega predsjednik/ca Povjerenstva za provjeru ispunjavanja propisanih (formalnih) uvjeta donosi odluku koje prijave će biti upućene u daljnju proceduru, a koje se odbijaju iz razloga ne ispunjavanja propisanih (formalnih) uvjeta natječaja.

Članak 25.

(1) Sve udruge čije prijave budu odbijene iz razloga neispunjavanja propisanih (formalnih) uvjeta, o toj činjenici moraju biti obaviještene u roku od najviše osam dana od dana donošenja odluke, nakon čega imaju narednih osam dana od dana primanja obavijesti, podnijeti prigovor Gradu, koji će u roku od tri dana od primitka prigovora odlučiti o istome.

(2) U slučaju prihvaćanja prigovora prijava će biti upućena u daljnju proceduru, a u slučaju neprihvaćanja prigovora prijava će biti odbijena.

*Ocjenjivanje prijavljenih programa, projekata, manifestacija i javna objava rezultata*

Članak 26.

Povjerenstvo za ocjenjivanje je nezavisno stručno procjenjivačko tijelo koje mogu sačinjavati predstavnici Grada, znanstvenih i stručnih institucija, nezavisni stručnjaci i predstavnici organizacija civilnog društva.

Povjerenstvo za ocjenjivanje imenuje gradonačelnik, a ima najmanje tri člana.

Članak 27.

Povjerenstvo za ocjenjivanje razmatra i ocjenjuje prijave koje su ispunile formalne uvjete natječaja sukladno kriterijima koji su propisani uputama za prijavitelje, te gradonačelniku predlaže potpore za programe/projekte/manifestacije.

Članak 28.

Odluku o dodjeli financijskih sredstava namijenjenih financiranju programa/projekata/manifestacija od interesa za opće dobro iz proračuna Grada Makarske donosi gradonačelnik Grada Makarske.

Članak 29.

(1) Grad će javno objaviti rezultate natječaja s podacima o udrugama, programima, projektima i manifestacijama kojima su odobrena sredstva i iznosima odobrenih sredstava financiranja.

(2) Grad će u roku od 8 dana od objave rezultata natječaja, izvijestiti udruge čiji programi/projekti/manifestacije nisu prihvaćeni za financiranje o razlozima nefinanciranja, uz navođenje ostvarenog broja bodova po pojedinim kategorijama ocjenjivanja i obrazloženja iz opisnog dijela ocjene ocjenjivanog programa/projekta/manifestacije.

*Prigovor na odluku o dodjeli financijskih sredstava*

Članak 30.

Udrugama kojima nisu odobrena financijska sredstva, može se na njihov zahtjev, u roku od 8 dana od dana primitka pisane obavijesti o rezultatima natječaja, omogućiti uvid u ocjenu njihovog programa/projekta/manifestacije, uz pravo Grada da zaštiti tajnost podataka o osobama koje su ocjenjivale.

Članak 31.

Grad će udrugama koje su nezadovoljne odlukom o dodjeli financijskih sredstava omogućiti pravo na prigovor, što će jasno biti naznačeno i u samom tekstu natječaja.

Članak 32.

(1) Prigovor se može podnijeti isključivo na natječajni postupak, te eventualno bodovanje nekog kriterija s 0 bodova, ako udruga smatra da je u prijavi dostavila dovoljno argumenata za drugačije bodovanje.

(2) Prigovor se ne može podnijeti na odluku o neodobravanju sredstava ili visini dodijeljenih sredstava.

Članak 33.

(1) Prigovori se podnose u pisanom obliku, u roku od 8 dana od dana dostave pisane obavijesti o rezultatima natječaja, a odgovor po prigovoru, uzimajući u obzir sve činjenice donosi gradonačelnik Grada. Rok za odgovor po prigovoru je osam dana od dana primitka prigovora.

*Sklapanje ugovora o financiranju programa ili projekata*

Članak 34.

(1) Sa svim udrugama kojima su odobrena financijska sredstva Grad će potpisati ugovor o financiranju, najkasnije 30 dana od dana donošenja odluke o financiranju.

(2) U slučaju da je odobreno samo djelomično financiranje programa/projekta/manifestacije, nadležni upravni odjel Grada ima obvezu prethodno pregovarati o stavkama proračuna programa/projekta/manifestacije koje treba izmijeniti, a postupak koji je potrebno okončati prije potpisivanja ugovora. Tako izmijenjeni obrasci prijave postaju sastavni dio ugovora.

(3) Prilikom pregovaranja Grad će prioritet financiranja staviti na aktivnosti koje će učinkovitije ostvariti ciljeve iz razvojnih i strateških dokumenata Grada.

Članak 35.

(1) Ugovor se sastoji od općih uvjeta, koji moraju biti isti za sve korisnike u okviru jednog natječaja, i posebnog dijela.

(2) Postupak ugovaranja, opći uvjeti koji se odnose na ugovore o dodjeli financijskih sredstava udrugama iz javnih izvora za programa/projekta/manifestacije, te posebni dio ugovora uredit će se na temelju odredbi Uredbe i drugih pozitivnih propisa Republike Hrvatske i Grada.

(3) Općim uvjetima koji se odnose na ugovore o dodjeli bespovratnih financijskih sredstava udrugama utvrđuju se opće obveze, obveza dostavljanja podataka i financijskih i opisnih izvještaja, odgovornost, sukob interesa, povjerljivost, javnost i vidljivost, vlasništvo/korištenje rezultata i opreme, procjena i praćenje projekta, izmjene i dopune ugovora, prijenos prava, provedbeni rok programa/projekta/manifestacije, produženje, odgađanje, viša sila i rok dovršetka, raskid ugovora, rješavanje sporova, opravdani troškovi, plaćanje i kamata na zakašnjelo plaćanje, računi i tehničke i financijske provjere, konačni iznos financiranja od strane davatelja financijskih sredstava, te povrat sredstava i pripadajućih kamata i sredstva za osiguranje povrata sredstva u slučaju nevraćanja neutrošenih ili nenamjenski utrošenih sredstava.

(4) Posebni dio ugovora čine specifičnosti svakog ugovora kao što su ugovorne strane, naziv programa/projekta/manifestacije, iznos financiranja, rokovi provedbe i slično.

*Praćenje provedbe odobrenih i financiranih programa, projekata i manifestacija*

*i vrednovanje provedenih natječaja*

Članak 36.

(1) Grad će u suradnji s Korisnikom, s ciljem poštovanja načela transparentnosti trošenja proračunskog novca i mjerenja vrijednosti povrata za uložena sredstva pratiti provedbu financiranih programa/projekta/manifestacija udruga, sukladno Zakonu o udrugama, Zakonu o fiskalnoj odgovornosti, Zakona o financijskom poslovanju i računovodstvu neprofitnih organizacija, Uredbi, ovom Pravilniku i drugim pozitivnim propisima.

(2) Kroz postupke praćenja će se razvijati partnerski odnos između davatelja financijskih sredstava i udruge kao provoditelja projektnih i programskih aktivnosti, a na temelju praćenja i vrednovanja rezultata pojedinačnih programa i projekta, u cilju utvrđivanja učinkovitosti ulaganja i razine promjena koje su se u lokalnoj zajednici odnosno u društvu dogodile zahvaljujući provedbi potpore, Grad će vrednovati rezultate i učinke cjelokupnog natječaja i planirati buduće aktivnosti u pojedinom prioritetnom području financiranja.

Članak 37.

Praćenje će se vršiti na dva načina: odobravanjem opisnih i financijskih izvješća Korisnika sredstava, te kontrolom “na terenu” od strane službenika nadležnog upravnog odjela Grada, u dogovoru s Korisnikom.

Članak 38.

Izvješća koja je Korisnik dužan dostaviti na propisanim obrascima i u propisanim rokovima su opisno i financijsko izvješće.

Članak 39.

(1) Izvješća se podnose na za to definiranim obrascima.

(2) Uz opisna izvješća dostavljaju se popratni materijali kao što su isječci iz novina, video zapisi, fotografije i dr.

(3) U financijskom izvještaju navode se cjelokupni troškovi programa/projekta/manifestacije, neovisno o tome iz kojeg su izvora financirani. Obvezno se dostavljaju i dokazi o nastanku troška podmirenog iz sredstava Grada (preslike faktura, ugovora o djelu ili ugovora o autorskom honoraru s obračunima istih) te dokazi o plaćanju istih (preslika naloga o prijenosu ili izvoda sa žiro računa).

Članak 40.

Vrednovanje provedenog programa/projekta/manifestacije u pravilu provodi i sam Korisnik dodatnim analizama rezultata (samovrednovanje, anketni upitnici i dr.).

*Zabrana dvostrukog financiranja*

Članak 41.

Bez obzira na kvalitetu predloženog programa/projekta/manifestacije Grad neće dati financijska sredstva za aktivnosti koje se već financiraju iz nekog javnog izvora i po posebnim propisima - kada je u pitanju ista aktivnost, koja se provodi na istom području, u isto vrijeme i za iste korisnike, osim ako se ne radi o koordiniranom sufinanciranju iz više različitih izvora.

# V. PRIHVATLJIVOST TROŠKOVA, MODELI FINANCIRANJA I UDIO SUFINANCIRANJA

Članak 42.

(1) Odobrena financijska sredstva finacijske potpore Korisnik je dužan utrošiti isključivo za realizaciju programa/projekta/manifestacije utvrđenog Proračunom i ugovorom.

(2) Ukoliko Korisnik financiranja uoči da će trebati povećati broj izvršitelja, broj aktivnosti i slično, može zatražiti prenamjenu sredstava, odnosno promjenu proračuna. Promjene proračuna moraju biti odobrene od strane Davatelja sredstava prije nego što nastanu troškovi koji premašuju iznos na pojedinoj stavci u proračunu koji je ugovoren.

(3) Sredstva se smatraju namjenski utrošenim ako su korištena isključivo za financiranje prihvatljivih i opravdanih troškova u realizaciji programa utvrđenog ugovorom.

(4) Svako odstupanje od proračuna bez odobrenja Grada smatrat će se nenamjenskim trošenjem sredstava.

*Prihvatljivi troškovi*

Članak 43.

Prihvatljivi troškovi su troškovi koje je imao Korisnik, a koji ispunjavaju sve sljedeće kriterije:

* nastali su za vrijeme razdoblja provedbe programa/projekta/manifestacije u skladu s ugovorom, osim troškova koji se odnose na završne izvještaje, troškova revizije i troškova vrednovanja, a plaćeni su do datuma odobravanja završnog izvještaja. Postupci javne nabave za robe, usluge ili radove mogu započeti prije početka provedbenog razdoblja, ali ugovori ne mogu biti sklopljeni prije prvog dana razdoblja provedbe ugovora.
* moraju biti navedeni u ukupnom planiranom proračunu programa/projekta/manifestacije
* nužni su za provođenje programa/projekta/manifestacije koji je predmetom dodjele financijskih sredstava
* mogu biti identificirani i provjereni i koji su računovodstveno evidentirani kod Korisnika prema važećim propisima o računovodstvu neprofitnih organizacija
* trebaju biti umjereni, opravdani i usuglašeni sa zahtjevima racionalnog financijskog upravljanja, osobito u odnosu na štedljivost i učinkovitost.

Članak 44.

U skladu s opravdanim troškovima iz prethodnog članka i kada je to relevantno za poštivanje propisa o javnoj nabavi, opravdanim se smatraju sljedeći izravni troškovi udruge i njezinih partnera:

* troškovi zaposlenika angažiranih na programu/projektu/manifestaciji koji odgovaraju stvarnim izdacima za plaće te porezima i doprinosima iz plaće i drugim troškovima vezanim uz plaću, sukladno odredbama ovog Pravilnika i Uredbe
* putni troškovi i troškovi dnevnica za zaposlenike i druge osobe koje sudjeluju u programu/projektu/manifestaciji pod uvjetom da su u skladu s pravilima o visini iznosa za takve naknade za korisnike koji se financiraju iz sredstava državnog proračuna
* troškovi kupnje ili iznajmljivanja opreme i materijala (novih ili rabljenih) namijenjenih isključivo za program/projekt/manifestaciju, te troškovi usluga pod uvjetom da su u skladu s tržišnim cijenama;
* troškovi potrošne robe
* troškovi podugovaranja
* troškovi koji izravno proistječu iz zahtjeva ugovora uključujući troškove financijskih usluga (informiranje, vrednovanje konkretno povezano s projektom, revizija, umnožavanje, osiguranje, itd.).

Članak 45.

Osim izravnih, korisniku sredstava se može odobriti i pokrivanje dijela neizravnih troškova kao što su: energija, voda, uredski materijal, sitan inventar, telefon, pošta i drugi indirektni troškovi koji nisu povezani s provedbom programa, u maksimalnom iznosu do 25 % ukupnog odobrenog iznosa financiranja iz proračuna Grada.

*Doprinosi u naravi*

Članak 46.

Doprinosi u naravi, koji se moraju posebno navesti u proračunu programa/projekta/manifestacije, ne predstavljaju stvarne izdatke i nisu opravdani troškovi. Ako drugačije nije navedeno u ugovoru o dodjeli financijskih sredstava, doprinosi u naravi ne mogu se tretirati kao sufinanciranje od strane udruge.

Članak 47.

Troškovi zaposlenika koji rade na programu/projektu/manifestaciji ne predstavljaju doprinos u naravi i mogu se smatrati kao sufinanciranje u proračunu projekta ili programa kada ih plaća Korisnik ili njegovi partneri. Ako opis programa/projekta/manifestacije predviđa doprinose u naravi, takvi se doprinosi moraju osigurati.

*Neprihvatljivi troškovi*

Članak 48.

Neprihvatljivim troškovima programa/projekta/manifestacije smatraju se:

* dugovi i stavke za pokrivanje gubitaka ili dugova
* dospjele kamate
* stavke koje se već financiraju iz javnih izvora
* kupovina zemljišta ili građevina, osim kada je to nužno za izravno provođenje programa/projekta/manifestacije, kada se vlasništvo mora prenijeti na udrugu i/ili partnere najkasnije po završetku projekta/programa
* gubitci na tečajnim razlikama
* zajmovi trećim stranama
* troškovi reprezentacije, hrane i alkoholnih pića (osim u iznimnim slučajevima kada se kroz pregovaranje s nadležnim upravnim odjelom Grada dio tih troškova može priznati kao prihvatljiv trošak)
* troškovi smještaja (osim u slučaju višednevnih i međunarodnih programa ili u iznimnim slučajevima kada se kroz pregovaranje s nadležnim upravnim odjelom Grada dio tih troškova može priznati kao prihvatljiv trošak)

*Modeli plaćanja*

Članak 49.

(1) Grad će svakim pojedinačnim natječajem definirati model, odnosno načine i postupke plaćanja, sukladno odredbama Uredbe i ovog Pravilnika.

(2) U slučaju da Gradu niti jedan od Uredbom predviđenih modela plaćanja ne bude prihvatljiv, može utvrditi i drugačiji model plaćanja, koji u oba primjera mora biti istaknut u javnom pozivu ili natječaju.

*Udio sufinanciranja programa ili projekta*

Članak 50.

Grad će svakim pojedinačnim natječajem definirati obvezu i minimalni postotak sufinanciranja provedbe programa/projekta/manifestacije od strane Korisnika.

# VI. VRIJEME TRAJANJA FINANCIRANJA

Članak 51.

(1) Sva financijska sredstva koje Grad dodjeluje putem natječaja odnose se, u pravilu, na aktivnosti koje će se provoditi u kalendarskoj godini za koju se raspisuju, osim višegodišnjeg financiranja koje se odobrava na rok do četiri (4) godine, što će se definirati samim natječajem.

(2) Višegodišnje financiranje iz stavka 1. ovog članka ugovara se na godišnjoj razini, s propisanim programskim i financijskim vrednovanjem korištenja financijske potpore Grada u prethodnom vremenskom razdoblju.

(3) Korisnici kojima Grad odobri višegodišnja financijska sredstva iz stavka 1. ovog članka mogu tu istu vrstu potpore zatražiti i ostvariti tek kad istekne prethodna višegodišnja potpora Grada.

(4) Nastavak financiranja višegodišnjih programa i iznos potpore u narednoj godini ovisi o rezultatima praćenja i vrednovanja aktivnosti realiziranih u okviru tog programa u tekućoj godini, o čemu odluku donosi pročelnik nadležnog upravnog odjela, sukladno podnesenim izvješćima, a u skladu s odredbama Uredbe i ovog Pravilnika.

(5) Grad će poticati korisnike višegodišnjeg financiranja na izradu programa samofinanciranja koji će omogućiti njihovu održivost i razvoj.

Članak 52.

Korisnici višegodišnjeg financiranja Grada mogu se u razdoblju trajanja financiranja javiti na druge natječaje i pozive Grada isključivo kroz predlaganje drugih projekata, inicijativa i manifestacija u tom i ostalim programskim područjima.

# VII. NAJVIŠI UKUPAN IZNOS FINANCIJSKIH SREDSTAVA I ISPLATA ODOBRENIH SREDSTAVA

Članak 53.

Visina sredstava koje će svaki Korisnik financijskih sredstava ostvariti iz proračuna Grada bit će definirana kroz proceduru propisanu ovim Pravilnikom, u skladu s Kriterijima za svako pojedino područje raspisano natječajem.

# VIII. OBVEZA DOKUMENTIRANJA PROJEKTNIH AKTIVNOSTI , KONAČAN IZNOS FINANCIRANJA I POVRAT SREDSTAVA

*Obveza dokumentiranja projektnih aktivnosti od strane korisnika financiranja*

Članak 54.

(1) Korisnik financiranja mora (obavezan je) voditi precizne i redovite račune vezane uz provođenje programa/projekta/manifestacije koristeći odgovarajuće računovodstvene sustave sukladno o propisima o računovodstvu neprofitnih organizacija.

(2) Računi i troškovi vezani uz program/projekt/manifestaciju moraju biti lako prepoznatljivi i provjerljivi. To se može ostvariti korištenjem odvojenih računa za dani program/projekt/manifestaciju ili osigurati da se troškovi vezani uz program/projekt/manifestaciju mogu lako identificirati i pratiti do i unutar računovodstvenih i knjigovodstvenih sustava udruge.

Članak 55.

Korisnik je obvezan omogućiti davatelju financijskih sredstava, inspektorima proračunskog nadzora nadležnog ministarstva i svim vanjskim revizorima da sukladno Uredbi vrše provjeru i ispitivanje dokumenata ili putem kontrole na terenu prate provođenje programa/projekta/manifestacije, te da i po potrebi izvrše reviziju na temelju prateće dokumentacije za račune, računovodstvene dokumente i sve ostale dokumente relevantne za financiranje programa/projekta/manifestacije i u razdoblju od sedam godina nakon završne isplate.

Članak 56.

Korisnik je obvezan dopustiti proračunskom nadzoru i svim vanjskim revizorima, koji vrše nadzor na temelju Uredbe, da na terenu izvrše provjere i nadzor u skladu s postupcima sadržanim u važećim propisima za zaštitu financijskih interesa Republike Hrvatske od prevara i drugih nepravilnosti. Radi toga Korisnik će omogućiti odgovarajući pristup osoblju ili predstavnicima davatelja financijskih sredstava, proračunskom nadzoru kao i svim vanjskim revizorima koji vrše provjere i nadzor sukladno Uredbi mjestima i lokacijama na kojima se provodi program/projekt/manifestacija, uključujući njegovim informatičkim sustavima te svim dokumentima i bazama podataka vezanim uz tehničko i financijsko upravljanje programom/projektom/manifestacijom, te poduzeti sve mjere da olakša njihov rad.

Članak 57.

Pored izvještaja navedenih u ovom Pravilniku, dokumenti koje je Korisnik financiranja dužan dati na raspolaganje u slučaju nadzora uključuju:

* popis članova i podatke o uplaćenim članarinama
* računovodstvenu evidenciju (računalno ili ručno obrađenu) iz računovodstvenog sustava udruge, poput glavne knjige, pomoćnih knjiga, platnih lista, popisa imovine i obveza i drugih relevantnih računovodstvenih podataka
* dokaze o postupcima nabave, poput natječajne dokumentacije, ponuda od sudionika natječaja i izvještaja o procjenama
* dokaze o obvezama, poput ugovora i drugih obvezujućih dokumenata
* dokaze o isporučenim uslugama, poput odobrenih izvještaja, narudžbenica, prijevoznih karata (uključujući aerodromske potvrde), dokaze o sudjelovanju na seminarima, konferencijama i tečajevima (uključujući relevantnu dokumentaciju i dobivene materijale, potvrde,), itd.
* dokaze o primitku roba, poput potvrda o isporučenoj robi dobavljača
* dokaze o završetku radova, poput potvrda o prihvaćanju ili primopredajnih zapisnika;
* dokaze o kupnji, poput računa i priznanica
* dokaze o uplatama, poput bankovnih izvoda, potvrda o skidanju sredstava s računa, dokaze o plaćanju podugovarača
* za troškove goriva sažeti prikaz prijeđene kilometraže, prosječnu potrošnju goriva korištenih vozila, troškove goriva i održavanja
* evidenciju o zaposlenicima i njihovim plaćama, poput ugovora, platnih lista, radnih lista, a za zaposlenike koji su angažirani na temelju ugovora o radu na određeno vrijeme, pojedinosti o primanjima uz potvrdu odgovorne osobe, prikazano po stavkama bruto primanja, naknada za zdravstveno i mirovinsko osiguranje, osiguranje i neto primanja.

*Konačan iznos financiranja od strane Grada*

Članak 58.

(1) Konačan iznos sredstava koji Grad treba isplatiti Korisniku ne može biti veći od najvišeg iznosa bespovratnih sredstava navedenih u ugovoru čak i ako ukupan zbroj opravdanih troškova premaši procijenjeni ukupan proračun naveden u obrascu proračuna programa/projekta/manifestacije.

(2) Kao dopuna i bez prejudiciranja prava na raskid ugovora sukladno odredbama Uredbe i ovog Pravilnika, davatelj financijskih sredstava će, na temelju obrazložene odluke ako se program/projekt/manifestacija ne provodi ili se neadekvatno, djelomično ili s odlaganjem provodi, smanjiti bespovratna sredstva prvobitno predviđena u skladu sa stvarnim provođenjem programa/projekta/manifestacije, pod uvjetima sadržanim u ugovoru.

*Povrat sredstava*

Članak 59.

Grad će od Korisnika u pisanom obliku zatražiti povrat sredstava za provedbu odobrenog programa/projekta/manifestacije u slučaju kada utvrdi da Korisnik:

* nije realizirao program/projekt/manifestaciju utvrđen proračunom i ugovorom
* nije utrošio sva odobrena sredstva
* sredstva nije koristio namjenski
* iz neopravdanih razloga nije podnio izvješće u propisanom roku.

Članak 60.

(1) Korisnik će Gradu, najkasnije u roku od 45 dana od primitka zahtjeva, sukladno uputama davatelja financijskih sredstava da to učini, vratiti sve iznose uplaćene preko utvrđenog konačnog iznosa kao i sva neutrošena sredstva te nenamjenski utrošena sredstva.

(2) Ako Korisnik ne vrati sredstva u roku koji je utvrdio Grad, Grad će povećati dospjele iznose dodavanjem zatezne kamate.

(3) Iznosi koji se trebaju vratiti davatelju financijskih sredstava mogu se prebiti bilo kojim potraživanjem koje Korisnik ima prema Gradu. To neće utjecati na pravo ugovornih stranaka da se dogovore o plaćanju u ratama.

Članak 61.

(1) U slučaju kada Korisnik nije vratio sredstva sukladno odredbama Uredbe i ovog Pravilnika, Grad može aktivirati sredstva osiguranja plaćanja, ako je ista Korisnik bio obvezan, sukladno uvjetima natječaja, dostavio prije potpisivanja ugovora.

(2) Sredstva osiguranja plaćanja koja ne budu realizirana, vraćaju se Korisniku nakon odobrenja konačnog izvještaja o provedbi programa/projekta/manifestacije.

Članak 62.

(1) U slučaju kada Korisnik ne vrati sredstava Gradu, Grad će donijeti odluku da prijave koje na natječaj pristignu od strane tog prijavitelja u narednom razdoblju ne uzme u razmatranje.

(2) U tom slučaju, takva odredba mora biti istaknuta u natječaju.

# IX. ZAVRŠNE ODREDBE

Članak 63.

Korisnik ne smije sudjelovati u izbornoj ili drugoj promidžbi političke stranke, koalicije ili kandidata, davati izravnu potporu političkoj stranci, koaliciji ili kandidatu niti prikupljati financijska sredstva za financiranje političkih stranaka, koalicija ili kandidata za sve vrijeme trajanja ugovora.

Članak 64.

Odredbe natječajne dokumentacije vezane za financiranje udruga sredstvima proračuna Grada koje nisu definirane ovim Pravilnikom ili su u suprotnosti s odredbama snažnijih akata (Uredba i Zakon), primjenjivat će se izravno na način kako su ih definirale odredbe tih akata.

Članak 65.

Stupanjem na sangu ovog Pravilnika prestaje važiti Pravilnik o financiranju programa/projekata/manifestacija od interesa za opće dobro iz proračuna Grada Makarske (Glasnik Grada Makarske 23/17).

Članak 66.

Ovaj Pravilnik stupa na snagu osmog dana od dana objave u Glasniku Grada Makarske.

KLASA: 402-08/18-01/92

URBROJ: 2147/01-06/3-18-1

U Makarskoj, 10. prosinca 2018.

GRADONAČELNIK

Jure Brkan, dipl.oec.